Tannie Frannie | Just another blogs demo Sites site
Augustus 28, 2014 in Uncategorized
Julie 19, 2014 in Uncategorized
Julie 11, 2014 in Uncategorized
Mei 17, 2014 in Uncategorized
Die skaduwees op sneeu is sag en blou…
Die dag van die vier elemente
(Hierdie inskrywing is spesiaal vir @klarisabet, wat op my kommentaar op TLR @lines se lieflike inskrywing "Elemente van die liefde" gereageer het deur te vra ek moet vertel van die dag toe ek al vier elemente met die skerp sintuie van die jeug kon beleef.)
In die sewentigerjare van die vorige eeu was ek jonk en laf en ek het my beskermengele baie besig gehou.
Die Timbavati-reservaat naby Hoedspruit was destyds die afsonderlike besit van verskeie grondeienaars en ons was bevoorreg om by die seun van een so 'n eienaar te kon gaan kuier. Daar was net jongmense en ons het die rondawelkamp behoorlik op horings geneem.
Vreesloos stap ons met die mopaniebospaadjies langs, nadat leeus die vorige nag tussen die rondawels deur geloop het.
Ek duik met klere en al in die water in waar die stroom opgedam is maar vinnig oor die sementsluis vloei, en kort voor lank plas ons almal heerlik rond.
Laatmiddag hou ons 'n modeparade en poseer verspot teen 'n rooigrondwal.
T. sleep sy musiekstelsel met die yslike luidsprekers oor die wit sand na die boma toe, waar wildsvleis op die kole sis. Die folk-musiek laat ons ver en diep verlang… Dis skemertyd en 'n sagte windjie streel die dag se hitte weg. Die lug is pienk en daar gaan netnou 'n volmaan opkom.
Ek leun teen die warm stene van die ringmuur en hou die flikkerende vlamme dop terwyl die verwondering van die dag in my hart oopvou: grond, lug, water en vuur – vandag kon ek die vier elemente van die aarde intens geniet.
Haar ogies wat so baie na haar mamma s'n lyk, bekyk my met verstomming wat omsit in verontwaardiging. Ja, sy ken hierdie gesig – glimlag gewoonlik gul as sy haar ouma sien – maar as dit kostyd is, is dit mammatyd! En nou? Hier's die ouma-gesig en 'n plastiekprop!!
Nadat sy die beste van 'n slegte saak gemaak het en daglank pligsgetrou die bottels leeggesuig het, is mamma skielik weer daar. Nou hoe nou?